Síðasti keppnisdagur Meistaramóts Evrópu er í dag og barist er um Evrópumeistaratitla í fjölmörgum greinum. Ísland á fulltrúa í hjólreiðakeppni dagsins.
Þær Hafdís Sigurðardóttir og Silja Rúnarsdóttir voru báðar meðal keppenda sem ræstu í keppni í götuhjólreiðum kvenna í morgun. Þar eru hjólaðir 129,8 kílómetrar um sveitir München í Þýskalandi. Keppendur þurfa að halda sér í hópnum til þess að halda sér í keppninni. Þegar þetta er lesið hafa Hafdís og Silja ekki komið í gegnum tímamarkið á 103 kílómetra markinu. En sýnt er frá fleiru á rásum RÚV í dag. Úrslitaleikirnir í borðtennis karla og kvenna hófust nú fyrir stuttu í beinni á RÚV2 en á RÚV er nú sýnt beint frá úrslitum á einstökum áhöldum karla í fimleikum. Klukkan 15:20 er komið að úrslitum í strandblaki, þau verða sýnd á RÚV og deginum, sem og mótinu öllu, líkur á frjálsíþróttavellinum en þaðan hefst bein útsending á RÚV 2 klukkan 16:55.
Tvö mótsmet voru einmitt sett á frjálsíþróttavellinum í gærkvöld. Armand Duplantis bar höfuð og herðar yfir aðra keppendur í stangastökki kalla og bætti eigið mótsmet þegar hann stökk 6,06 metra. Hin albanska Luiza Gega setti svo mótsmet þegar hún vann 3000 metra hindrunarhlaup kvenna en hún kom í mark á 9 mínútum og 11,31 sekúndu.
Ríkjandi Íslandsmeistarar kvenna í knattspyrnu, Valskonur, spila í dag úrslitaleik í fyrstu umferð forkeppni Meistaradeildarinnar. Valur vann armenska liðið Hayasa 2-0 í fyrsta leik sínum í forkeppninni og mæta í dag írsku meisturunum Shelbourne klukkan 15:30. Vinni Valskonur leikinn komast þær í umspil um sæti í riðlakeppni Meistaradeildarinnar.
Karlalandsliðið í blaki heldur svo áfram keppni í undankeppni EM og mætir Portúgal hér heima. Leikurinn hefst klukkan þrjú og verður sýndur beint á RÚV.
